"Vape long" neem toe - WelstandWelstand
Tuis / Advies / "Vape long" neem toe
"Vape long" neem toe
Donderdag | 12 September | 2019
Die Sentrum vir Siektebeheer en -voorkoming ("CDC") waarsku mense oor die gevare van e-sigarette, oftewel 'vape', omdat die aantal mense met 'n raaiselagtige siektetoestand ('vape long') toeneem. Die CDC kon nog nie vasstel wat die definitiewe oorsaak van die longkwaal is nie, maar in die meeste gevalle wat tot dusver gerapporteer is en waar daar ondersoek ingestel is, gebruik mense produkte wat THC en nikotien bevat. THC is 'n psigo-aktiewe bestanddeel van dagga.
Dit word gerapporteer dat ongeveer 450 mense reeds die toestand ontwikkel het en dat vyf mense reeds as gevolg daarvan gesterf het.
Die CDC raai mense aan wat gebruik maak van e-sigarette om nie hulle e-sigarette aan te pas nie en om ook nie ander produkte by te voeg wat nie deur die vervaardiger goedgekeur is nie. "Mense wat e-sigarette gebruik moet hulself monitor vir simptome soos bv. 'n hoes, kort asem, pyn in die bors, naarheid, braking, maagpyn en koors. Indien jy e-sigarette rook en van dié simptome ondervind, moet jy dadelik mediese hulp verkry." – CDC
Kevin Burns, die hoof uitvoerende beampte van Juul Labs ('n maatskappy wat e-sigarette vervaardig), het nie-rokers gewaarsku om nie die maatskappy se 'vape'-produkte te gebruik nie. "Moenie nikotien gebruik as jy nie reeds 'n bestaande verhouding met nikotien het nie. Moenie die produk gebruik nie. Jy is nie ons teikenklant nie," aldus Kevin Burns.
Volgens Burns is dit waar dat die langtermyn-effekte van e-sigarette nie bekend is nie.
Juul is 'n groot vervaardiger van 'vape'-produkte waarvan baie in Suid-Afrika te koop is. Dit word gedeeltelik deur Altria besit, die tabakmaatskappy agter Marlboro.
Volgens die Amerikaanse Voedsel- en Dwelmadministrasie het 'vaping' onder tieners 'n epidemie geword. Juul is ook al daarvan beskuldig dat hulle hul nagereggegeurde e-sigarette op platforms wat gewild is onder jongmense (soos YouTube, Instagram en Twitter) bemark.
Toe Burns gevra is hoe hy 'vape'-produkte kan verkoop sonder die inligting wat dit op die langtermyn aan verbruikers doen, het hy gesê hulle meen dat hulle 'n produk het wat wettig is en dat dit vir gifstowwe getoets word. Dit word aan die Amerikaanse publiek volgens die resultate en beskikbare riglyne verkoop.
"Die waarheid is dat ons so min ervaring het met 'vaping', relatief tot die ervaring met sigarette en sigare. Onthou hoe lank dit geneem het om uit te vind dat sigarette aan longkanker gekoppel word. Daar is soveel wat ons nie weet nie," het dr. Emily Chapman, hoof- mediese beampte van die Children's Minnesota Hospital System in Amerika gesê.
In 'n onlangse studie van Yale en Duke is chemikalieë genaamd asetale in Juul-e-sigaretvloeistowwe geïdentifiseer. Volgens die navorsers is die chemikalieë veral irriterend vir die longe en dit kan skade aanrig.